L'Eliana reuneix els municipis valencians de l'Agenda Urbana
24 de febrer de 2023

L'Ajuntament de l'Eliana, en col·laboració amb el periòdic InfoTúria, ha organitzat una jornada informativa sobre l'Agenda Urbana. Sota el títol ‘Els municipis 2030, les ciutats del futur’ les cinc localitats pilot de la província seleccionades en una llista de 121 de tota Espanya: l'Eliana, Torrent, València, Alzira i Castelló han compartit experiències al voltant de la posada en marxa del projecte impulsat pel Ministeri de Transports, Mobilitat i Agenda Urbana.

L'acte va tindre lloc aquest divendres 24 de febrer al Centre Sociocultural i ha comptat amb la intervenció dels responsables polítics i tècnics encarregats de desenvolupar l'Agenda Urbana en les seues localitats. En el debat, moderat per una periodista d'InfoTúria, els participants han exposat el seu full de ruta amb les accions a dur a terme per l'administració local fins a 2030 i el camí cap a possibles aliances de futur amb altres municipis comunitaris o entitats com la Xarxa de Ciutats Intel·ligents.

La taula ha comptat amb l'assistència de Diego Gómez, alcalde d'Alzira, Óscar Noguera, alcalde de Castelló, el regidor d'Estratègia, Innovació i Economia de Torrent, Andrés Campos, Jordi Peris, Coordinador General d'Estratègies Urbanes i Agenda Sostenible de l'Ajuntament de València i el regidor elianer de Participació Ciutadana i Modernització de l'Administració, Jorge Pérez Comeche.

L'alcalde, Salva Torrent, ha sigut l'encarregat d'obrir l'acte, i ha posat en valor la celebració d'aquesta jornada que ha donat a conéixer els diferents projectes en els quals s'està treballant en aquest marc comú i que servirà a centenars de municipis de model per a donar resposta als reptes, problemes i necessitats que tenen les ciutats del segle XXI.